**เอ็มเอส ซานดัม** (**MS *Zaandam***) เป็นเรือสำราญ ที่เป็นเจ้าของและดำเนินการโดยสายการเดินเรือ ฮอลแลนด์อเมริกา ซึ่งตั้งชื่อตามชื่อเมือง ซานดัม (ดัตช์: *Zaandam*) ประเทศเนเธอร์แลนด์ซึ่งตั้งอยู่ทางทิศเหนือใกล้กับกรุงอัมสเตอร์ดัม เรือถูกต่อเป็นลำที่เจ็ดให้กับสายการเดินเรือโดยบริษัทต่อเรือ ฟินกันติเอริ ในเมืองมาร์เกรา ประเทศอิตาลีและส่งมอบในปี พ.ศ. 2543 เรือซานดัม เป็นเรือลำที่สามของเรือชั้นรอตเทอร์ดัม (*Rotterdam*-class) และมีเรือพี่น้องคือ เอ็มเอส โฟเลนดัม (MS *Volendam*), เอ็มเอส รอตเทอร์ดัม (MS *Rotterdam*) และเอ็มเอส อัมสเตอร์ดัม (MS *Amsterdam*) 

จนถึงปัจจุบัน สายการเดินเรือฮอลแลนด์อเมริกา มีเรือสามลำที่ได้ใช้ชื่อซานดัม โดยมีสองลำก่อนหน้าลำปัจจุบันคือ เรือกลไฟเอสเอส *ซานดัม* (SS *Zaandam*, ค.ศ. 1882–1897) และเรือเอ็มวี *ซานดัม* (MV *Zaandam*, ค.ศ.1938–1942) ซึ่งถูกจมโดยตอร์ปิโดของเรือดำน้ำเยอรมันในระหว่างช่วงสงครามโลกครั้งที่สอง

การออกแบบและรายละเอียด
----------------------

เรือเอ็มเอส *ซานดัม* ในอู่แห้งที่เกาะแกรนด์บาฮามา พ.ศ. 2548
เอ็มเอส ซานดัม มีระวางน้ำหนักของเรือ 61,396 ตันกรอส (GT), ระวางน้ำหนักสุทธิ 31,224 ตันเน็ต (NT) และระวางบรรทุกสูงสุด 7,321 เดดเวตตัน (tons deadweight, DWT) เรือลำนี้กินน้ำลึก 8.3 เมตร (27 ฟุต 1 นิ้ว) มีความยาว 237.7 เมตร (780 ฟุต) ส่วนกว้างสุด 32.4 เมตร (106 ฟุต 5 นิ้ว)[๑] เมื่อแรกสร้างเรือมีระวางน้ำหนักของเรือ 60,906 ตันกรอส (GT) และระวางบรรทุกสูงสุด 6,150 เดดเวตตัน (DWT) มีความยาวทั้งหมด 237 เมตร (777 ฟุต 7 นิ้ว) และความยาว 202.8 เมตร (665 ฟุต 4 นิ้ว) ในแนวตั้งฉากกับคานของส่วนกว้างสุดของเรือ ซึ่งมีขนาด 32.3 เมตร (106 ฟุต)

เรือขับเคลื่อนด้วยระบบดีเซล-ไฟฟ้าส่งกำลังไปยังสองเพลาขับ มีกำลัง 37,500 กิโลวัตต์ (50,300 แรงม้า) สิ่งนี้ทำให้ซานดัม ทำความเร็วสูงสุดได้ 23 นอต (43 กม./ชม. หรือ 26 ไมล์ต่อชั่วโมง) เรือสามารถรองรับผู้โดยสารได้ 1,432 คนและมีลูกเรือ 607 คน[๒] ห้องโดยสาร 716 ห้องมีขนาดตั้งแต่ขนาด 10.5-104.6 ตารางเมตร (113–1,126 ตารางฟุต) ซึ่ง 197 ห้องมีระเบียง ซานดัม มีรูปแบบการตกแต่งในแนวดนตรี และประดับด้วยสิ่งประดิษฐ์และของที่ระลึกจากแนวดนตรีที่หลากหลายเช่น ดัตช์ออร์แกนแบบบารอก และกีตาร์ที่มีลายเซ็นของ วงเดอะโรลลิงสโตนส์, การ์โลส ซันตานา และวงควีน หนึ่งในบันไดกลางมีแซกโซโฟนที่มีลายเซ็นของอดีตประธานาธิบดีสหรัฐอเมริกา บิล คลินตัน บนส่วนที่ใช้ปากเป่า

การต่อเรือและการเดินเรือ
------------------------

เรือซานดัม เทียบท่าเรือนาเซะนากาฮามะ เกาะอามามิ ประเทศญี่ปุ่น พ.ศ. 2555
เรือสำราญลำนี้สร้างโดยบริษัท ฟินกันติเอริ กันติเอริ นาวาลิ อิตาเลียนา (Fincantieri Cantieri Navali Italiana SpA) ที่เมืองมาร์เกรา ประเทศอิตาลีโดยมีเลขที่อู่ 6036 วางกระดูกงูเรือในวันที่ 26 มิถุนายน พ.ศ. 2541, ปล่อยเรือลงน้ำในวันที่ 29 เมษายน พ.ศ. 2542 และเสร็จสมบูรณ์ในวันที่ 6 เมษายน พ.ศ. 2543 ซานดัม มีพิธีตั้งชื่อเรือโดยฝาแฝด มารี-เคต และ แอชลีย์ โอลเซน (Mary-Kate และ Ashley Olsen) ในวันที่ 4 พฤษภาคม พ.ศ. 2543 เรือจดทะเบียนในเนเธอร์แลนด์ และเป็นเจ้าของและดำเนินการโดยสายการเดินเรือ ฮอลแลนด์อเมริกา

ซานดัม ปัจจุบันแล่นผ่านบริเวณประเทศแคนาดา และเขตนิวอิงแลนด์ ในช่วงฤดูร้อน และในช่วงฤดูหนาวแล่นเรือบริเวณประเทศเม็กซิโก และรัฐฮาวาย ในเดือนธันวาคมและมกราคม ซานดัม ล่องเรือในเขตทวีปแอนตาร์กติกา และชายฝั่งทวีปอเมริกาใต้

ปูมเรือที่สำคัญ
---------------

ในวันที่ 24 มิถุนายน พ.ศ. 2561 ศูนย์ควบคุมและป้องกันโรคของสหรัฐอเมริการายงานว่ามีผู้ป่วย 73 รายในเรือซานดัม เนื่องจากการระบาดของโนโรไวรัส ขณะเรืออยู่ระหว่างการเดินทางจากซีแอตเทิล รัฐวอชิงตัน ถึงรัฐอะแลสกา

### การระบาดของโรคติดเชื้อโคโรนาไวรัส 2019 (COVID-19)

วันที่ 7 มีนาคม พ.ศ. 2563 เอ็มเอส ซานดัม ออกจากท่าเรือเมืองบัวโนสไอเรส ประเทศอาร์เจนตินา แล่นมุ่งไปยังเมืองซานอันโตนิโอ ประเทศชิลี เรือติดอยู่นอกชายฝั่งของชิลี หลังจากถูกปฏิเสธคำขอเข้าเทียบท่าเรือ ตั้งแต่วันที่ 14 มีนาคม จากบนเรือ 1,829 คน (1,243 ผู้โดยสาร, 586 ลูกเรือ) มีผู้โดยสาร 13 คนและลูกเรือกว่า 100 คนป่วยด้วย "อาการคล้ายไข้หวัดใหญ่" ณ วันที่ 24 มีนาคมเรือแล่นไปยังท่าเรือ พอร์ตเอเวอร์เกลดส์ (Port Everglades) รัฐฟลอริดา โดยคาดว่าจะเทียบท่าในวันที่ 30 มีนาคม จำนวนผู้ป่วยเพิ่มขึ้นเป็น 77 คน ณ วันที่ 24 มีนาคม ผู้โดยสารสี่คนเสียชีวิตระหว่างรอการขออนุญาตแล่นผ่านคลองปานามา และมีจำนวนผู้ป่วยบนเรือเพิ่มสูงขึ้นถึง 148 คน สายการเดินเรือฮอลแลนด์อเมริกา ส่งเรือเอ็มเอส *รอตเทอร์ดัม* เพื่อช่วยเหลือเรือซานดัม โดยนำส่งเวชภัณฑ์, เจ้าหน้าที่ทางการแพทย์เพิ่มเติม และชุดทดสอบโรค COVID-19 รวมทั้งมีความมุ่งหมายในการถ่ายโอนผู้โดยสารที่มีสุขภาพดีไปสู่เรือรอตเทอร์ดัม

วันที่ 27 มีนาคม เรือซานดัมถูกปฏิเสธคำขอเดินเรือผ่านคลองปานามา เนื่องจากจำนวนผู้ป่วยที่อยู่บนเรือ ต่อมาในวันที่ 28 มีนาคม พ.ศ. 2563 ทั้งเรือซานดัม และเรือรอตเทอร์ดัมที่มาให้การช่วยเหลือ ได้รับการประสานงานโดยกระทรวงสาธารณสุขปานามา เพื่ออนุญาตให้เดินเรือผ่านคลองปานามาไปยังจุดหมายปลายทางในฟลอริดา เรือรอตเทอร์ดัม ได้แล่นติดตามเรือซานดัม ผ่านคลองปานามาโดยมีจุดหมายปลายทางไปยังท่าเรือ พอร์ตเอเวอร์เกลดส์ ในเมืองฟอร์ตลอเดอร์เดล รัฐฟลอริดา ผู้โดยสารจากเรือซานดัม ที่ไม่ถูกระบุว่าติดเชื้อได้ถูกย้ายไปยังเรือรอตเทอร์ดัม ในวันที่ 28 มีนาคม ในเวลานั้นลูกเรือของซานดัม มีแพทย์สี่คนและพยาบาลสี่คน ขณะที่ในบัญชีรายชื่อของเรือรอตเทอร์ดัม รวมแพทย์สองคนและพยาบาลสี่คน

เมื่อวันที่ 31 มีนาคม 2563 จำนวนรายงานว่า "ป่วย" เพิ่มขึ้นเป็น 193 ราย เรือรอตเทอร์ดัมได้อพยพผู้คนซึ่งไม่มีอาการคล้ายไข้หวัดใหญ่ ออกจากเรือซานดัมไปเกือบ 1,400 คน ทำให้เหลือผู้โดยสาร 450 คนและลูกเรือ 602 คนยังคงอยู่บนเรือซานดัม

ณ วันที่ 30 มีนาคม พ.ศ. 2563 สายการเดินเรือฮอลแลนด์อเมริกา ยังไม่ได้รับอนุญาตให้จอดเทียบท่าเรือทั้งสองลำที่เมืองฟอร์ตลอเดอร์เดล ตามแผนที่วางไว้ ตามรายงานของแอสโซซิเอตเตทเพรส (AP), ดีน ทรานตาลิส (Dean Trantalis) นายกเทศมนตรีของเมืองกล่าวว่า "เขาไม่ต้องการให้เรือจอดเทียบท่าใกล้กับเมืองอย่างน้อยถ้าไม่มีการเฝ้าระวังที่ครอบคลุม" ผู้ว่าการรัฐฟลอริดาก็ลังเลที่จะยอมรับให้เรือซานดัมจอดที่ฟอร์ตลอเดอร์เดล เพราะรัฐมีกรณีที่ต้องจัดการจำนวนมากในการรับมือกับโรคระบาดในช่วงนั้น ณ วันที่ 31 มีนาคม 2563 ยังคงไม่มีการตัดสินใจ ประธานของสายการเดินเรือฮอลแลนด์อเมริกา ทำคำร้องต่อสาธารณะเพื่อขอให้ยอมรับเรือเข้าเทียบท่า และแสดงความกังวลว่าท่าเรือต่าง ๆ ในหลายประเทศลังเลที่จะจัดหาอาหารและเวชภัณฑ์

ในระหว่างการแถลงข่าวของผู้ว่าการรัฐฟลอริดาในวันที่ 30 มีนาคม เขากล่าวว่าทางออกที่ดีที่สุดอาจส่งความช่วยเหลือทางการแพทย์ไปที่เรือ ในวันที่ 1 เมษายนผู้ว่าการรัฐมีท่าทีผ่อนคลายลงโดยกล่าวว่า พลเมืองของรัฐฟลอริดาสามารถขึ้นฝั่งได้โดยเรือต้องแล่นออกจากรัฐ ผู้โดยสารและลูกเรือ 190 คนรายงานอาการ "คล้ายไข้หวัดใหญ่" และมีผลทดสอบสำหรับ COVID-19 เป็นบวก 8 ราย

ประธานาธิบดี ดอนัลด์ ทรัมป์ กล่าวเมื่อวันที่ 1 เมษายน พ.ศ. 2563 ว่า "เราต้องช่วยเหลือผู้คน" [บนเรือ] และการหารือกำลังดำเนินการเกี่ยวกับที่ แคนาดาและสหราชอาณาจักรจะ "จัดเที่ยวบินเพื่อรับพลเมืองของประเทศตนออกจากเรือ" หลังจากได้รับอนุญาตให้เทียบท่า ผู้โดยสารเก้าคนถูกนำตัวส่งโรงพยาบาลท้องถิ่น แต่อีก 45 คนที่ป่วยจะไม่ถูกนำขึ้นฝั่ง สายการเดินเรือระบุว่าพวกเขาจะยังคงอยู่บนเรือ ได้รับการรักษาพยาบาลจนกว่าพวกเขาจะเข้าเงื่อนไข "แนวทางของศูนย์ควบคุมและป้องกันโรค (CDC) สำหรับกรณีที่เหมาะสมที่สามารถเดินทาง" ไม่มีลูกเรือจากเรือลำนี้ หรือจากเรือรอตเทอร์ดัมขึ้นฝั่ง สายการเดินเรือกำลังเตรียมการสำหรับผู้โดยสารจากประเทศอื่น ๆ เพื่อออกจากฟลอริดาผ่านสายการบินเช่าเหมาลำ

รายงานเมื่อวันที่ 4 เมษายนระบุว่า "14 คนที่มีอาการป่วยวิกฤต" ถูกนำตัวส่งโรงพยาบาลในพื้นที่ขณะที่คนอื่น ๆ จะได้รับอนุญาตให้ขึ้นฝั่งเมื่อเที่ยวบินไปยังจุดหมายปลายทางของพวกเขาพร้อมแล้ว

เชิงอรรถ
--------

๑. ↑ เว็บไซต์ของสายการเดินเรือฮอลแลนด์อเมริกา ระบุความยาวคานเรือที่ 32.2 เมตร (105 ฟุต 8 นิ้ว), ขณะที่เว็บไซต์ Equasis ของกระทรวงการขนส่งฝรั่งเศส ระบุระวางบรรทุกสูงสุดหลังซ่อมบำรุง 6,150 ตันเท่ากับตอนแรกสร้าง
๒. ↑ ข้อมูลในหนังสือ *Berlitz Complete Guide to Cruising & Cruise Ships 2020* ระบุจำนวนลูกเรือ 650 คน

อ้างอิง
-------

1. 1 2 3 4 5 6 7  "Zaandam (9156527)". *LR Class Direct*. Lloyd's Register. สืบค้นเมื่อ 2 April 2020.
2. ↑  "ms Zaandam". *CruiseMapper*. สืบค้นเมื่อ 6 April 2020.
3. ↑  "Virtual Ship Tours >> Zaandam". *Cruise Wonderland*. สืบค้นเมื่อ 6 April 2020.
4. 1 2 3 4 5  "Zaandam (9156527)". *Leonardo info*. Registro Italiano Navale. สืบค้นเมื่อ 2 April 2020.
5. 1 2 3  "Zaandam Luxury Cruise Ship". *ship-technology.com*. Verdict Media. สืบค้นเมื่อ 5 April 2020.
6. ↑  "MV Zaandam (+1942)". *Wrecksite.eu*. สืบค้นเมื่อ 6 April 2020.
7. 1 2 3 4 5  "Fast Fact Sheet – MS Zaandam" (PDF). Holland America. สืบค้นเมื่อ 6 April 2020.
8. ↑  "Zaandam (4746)". *Port State Information Exchange*. United States Coast Guard. สืบค้นเมื่อ 27 March 2020.
9. 1 2  "Zaandam (9156527)". Miramar Ship Index. สืบค้นเมื่อ 27 March 2020.
10. 1 2 3 4 5  Ward, Douglas (29 October 2019). *Berlitz Complete Guide to Cruising & Cruise Ships 2020* (28th ed.). Singapore: Berlitz. pp. 2469–2474. ISBN 978-1-78573-250-8.
11. ↑  "Zaandam Ship Details". *Cruiseabout*. คลังข้อมูลเก่าเก็บจากแหล่งเดิมเมื่อ 18 August 2009.
12. 1 2  "Zaandam (9156527)". *Equasis*. French Ministry for Transport. สืบค้นเมื่อ 27 March 2020.
13. ↑  "South America & Antarctica Cruises & Vacations". *hollandamerica.com*. สืบค้นเมื่อ 25 June 2018.
14. ↑  "73 sickened on cruise ship that left Seattle for Alaska". *King5.com*. Associated Press. 24 June 2018. สืบค้นเมื่อ 25 June 2018.
15. 1 2  Harris, Alex (27 March 2020). "Four passengers died on Zaandam cruise ship with 148 people sick with flu-like symptoms". *Bradenton Herald*. สืบค้นเมื่อ 27 March 2020.
16. ↑  McCormick, Erin (27 March 2020). "'Stranded at sea': cruise ships around the world are adrift as ports turn them away". *The Guardian*. สืบค้นเมื่อ 27 March 2020.
17. ↑  Harris, Sophia (23 March 2020). "'Get us the hell off': Canadians on board stranded cruise ship with 42 sick passengers, crew". *CBC News*.
18. ↑  Dolven, Taylor (24 March 2020). "A cruise ship with 77 sick on board hopes to dock in Port Everglades on March 30". *Miami Herald*.
19. ↑  "Zaandam cruise ship denied crossing Panama Canal due to quarantine". *Prensa Latina*. 27 March 2020.
20. ↑  Hines, Morgan (28 March 2020). "Coronavirus: Holland America's Zaandam, Rotterdam get permission to transit Panama Canal". *USA Today*.
21. ↑  Hines, Morgan (28 March 2020). "Coronavirus: Holland America's Zaandam, Rotterdam get OK to transit Panama Canal for Florida". *USA Today*. สืบค้นเมื่อ 30 March 2020.
22. ↑  Silverman, Hollie (30 March 2020). "A cruise ship headed to Florida has reported more sick people on board after 4 die and 2 test positive for Covid-19". *CNN*.
23. ↑  "Coronavirus: Cruise ship off Panama coast transfers passengers". *BBC*. 29 March 2020. สืบค้นเมื่อ 30 March 2020.
24. ↑  Winsa, Patty (28 March 2020). "Passengers on cruise ship in Panama transferred to new vessel". *Toronto Star*. สืบค้นเมื่อ 30 March 2020.
25. ↑  "More COVID-19 cases on stranded cruise ship with 4 dead. Cruise line pleads for help". *Canadian Broadcasting Corporation*. 31 March 2020.
26. ↑  Gomez, Adriana Gomez & Kennedy, Kelli (31 March 2020). "Florida Docking Plan in the Works for Ill-Fated Cruise Ships". *NBC New York*. Associated Press.
27. ↑  "Authority: Stranded ships begin transiting Panama Canal". *WFLA News Channel 8*. Associated Press. 30 March 2020.
28. ↑  Neal, David J. & Dolven, Taylor (30 March 2020). "Fort Lauderdale mayor not ready to accept the coronavirus-hit Zaandam at Port Everglades". *Miami Herald*.
29. ↑  "More COVID-19 cases on stranded cruise ship with 4 dead. Cruise line pleads for help". *CBC News*. 31 March 2020.
30. ↑  "Cruise ship with coronavirus outbreak sails to uncertain Florida welcome". *National Post*. 31 March 2020.
31. ↑  Sanchez, Ray; Flores, Rosa & Weisfeldt, Sara (1 April 2020). "Florida governor: We'll take state residents only from Zaandam cruise ship". *CNN*.
32. ↑  "Cruise ships are still scrambling for safe harbor". *CNN*. 3 April 2020.
33. ↑  Burke, Minyvonne (2 April 2020). "Cruise ship with sick passengers and sister ship will be allowed to dock in Florida". *NBC News*.
34. ↑  Anderson, Curt (4 April 2020). "Another cruise ship with virus victims docks in Florida". *Belleville News-Democrat*. Associated Press. คลังข้อมูลเก่าเก็บจากแหล่งเดิมเมื่อ 2020-04-06. สืบค้นเมื่อ 5 April 2020.

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
**เอ็มเอส ซานดัม**

* เว็บไซต์ทางการ
* "พิกัดตำแหน่งของเรือ". *sailwx.info*. คลังข้อมูลเก่าเก็บจากแหล่งเดิมเมื่อ 2020-03-02. สืบค้นเมื่อ 2020-04-07.
* "Zaandam (IMO: 9156527)". *vesseltracker.com*.